DA Den Europæiske Unions Tidende C 289/1

Meddelelse fra Kommissionen — Vejledning om gennemførelse af Europa-Parlamentets og Rådets afgørelse nr. 377/2013/EU om midlertidig fravigelse fra direktiv 2003/87/EF om en ordning for handel med kvoter for drivhusgasemissioner i Fællesskabet

2013/C 289/01

1. INDLEDNING

For at lette fremskridt hen imod en global indsats for at begrænse luftfartsemissioner i Organisationen for International Civil Luftfart besluttede Rådet og Europa-Parlamentet at udskyde håndhævelsen af de krav, der opstår før den 38. ICAO-forsamling i henhold til direktiv 2003/87/EF (1), hvorved EU's emissionshandelssystem (ETS) blev indført. Afgørelse nr. 377/2013/EU (2) (»stop-the-clock«-afgørelsen) vedrører kun luftfartsemissioner i 2012.

Kommissionen har udarbejdet en vejledning i overensstemmelse med afgørelsens artikel 4 med henblik på at opnå en mere ensartet anvendelse af afgørelsen fra medlemsstaternes kompetente myndigheders side og derved forhindre misbrug eller konkurrenceforvridning. Den er blevet udarbejdet på baggrund af bidrag fra medlemsstaterne og tager højde for de diskussioner, der fandt sted i gennemførelsesworkshoppen den 18. marts 2013, samt de kommentarer, der blev fremsat under en række møder i arbejdsgruppe III i Udvalget for Klimaændringer, og skriftlige kommentarer fra eksperter fra medlemsstaterne. Det bør bemærkes, at kun Domstolen kan give en endelig fortolkning af Unionens lovgivning.

2. FRAVIGELSENS GEOGRAFISKE ANVENDELSESOMRÅDE

2.1. Flyvninger med uændrede forpligtelser (»interne flyvninger«)

Forpligtelserne i henhold til ETS er fortsat gældende for følgende flyvninger (i det følgende benævnt »interne flyvninger«):

2.1.1. Flyvninger mellem lufthavne i de 30 EØS-lande

Den territorielle udstrækning af EØS omfatter også følgende områder:

ES De Kanariske Øer, Ceuta og Melilla FI Ålandsøerne FR Fransk Guyana, Guadeloupe, Martinique, Réunion, Saint-Martin PT Azorerne, Madeira NO Jan Mayen UK Gibraltar

Lufthavnen Basel-Mulhouse-Freiburg (ICAO-flyvepladskode LFSB og LSZM) befinder sig på fransk område.

2.1.2. Flyvninger mellem lufthavne beliggende i EØS og lufthavne i nært forbundne områder med en fælles klimaforpligtelse

Forpligtelserne gælder også fortsat for flyvninger, der forbinder lufthavne i EØS med lufthavne i Schweiz, Kroatien og oversøiske lande og territorier, der hører til EØS-staterne (se listen nedenfor).

Forpligtelserne i henhold til ETS gælder ligeledes fortsat for flyvninger, der forbinder en EØS-lufthavn og en lufthavn, der befinder sig et af følgende lande og territorier:

Grønland Færøerne Fransk Polynesien Saint-Barthélemy Mayotte Saint-Pierre og Miquelon Ny Kaledonien Wallis og Futuna Aruba Sint Eustatius Bonaire Curaçao Saba Sint-Maarten Svalbard Anguilla Jersey Bermuda Montserrat Det britiske antarktiske territorium Pitcairn, Henderson, Ducie og Oeno Det britiske territorium i Det Indiske Ocean Saint Helena De Britiske Jomfruøer Ascension og Tristan da Cunha Caymanøerne South Georgia og South Sandwich Islands Falklandsøerne Turks- og Caicosøerne Bailiwick of Guernsey Akrotiri Isle of Man Dhekelia Schweiz Kroatien

Det samme gælder for flyvninger til og fra offshoreanlæg, som befinder sig uden for territorialfarvande, f.eks. olie- og gasplatforme eller efterforskningsplatforme.

2.1.3. Fulde forpligtelser for interne flyvninger

Luftfartøjsoperatører, som har foretaget interne flyvninger i 2010, 2011 eller 2012 skal overholde alle krav om overvågning, rapportering og verifikation forbundet med disse flyvninger. Luftfartøjsoperatører, som har foretaget interne flyvninger i 2012, skal returnere kvoter (eller internationale kreditter op til en vis grænse) senest den 30. april 2013, for så vidt angår emissioner fra disse flyvninger.

2.2. Flyvninger, der kan være omfattet af fravigelsen (»eksterne flyvninger«)

Følgende flyvninger kan være omfattet af fravigelsen og er derfor ikke underlagt håndhævelsen af forpligtelser under EU ETS for perioden fra 2010 til 2012 (i det følgende benævnt »eksterne flyvninger«)

— Flyvninger fra lufthavne i de 30 EØS-stater (herunder de regioner og territorier, der er anført i afsnit 2.1.1) til tredjelande.

— Flyvninger fra lufthavne i tredjelande til lufthavne i de 30 EØS-stater (herunder de regioner og territorier, der er anført i afsnit 2.1.1).

Flyvninger inden for de lande og territorier, der er anført i afsnit 2.1.2, og flyvninger mellem disse lande og territorier og tredjelande var ikke oprindeligt omfattet af EU ETS, hvilket de fortsat ikke er.

2.3. Stater uden en lufthavn

I øjeblikket har følgende stater ingen lufthavn.

AN Andorra LIE Liechtenstein MC Monaco SM San Marino VA Vatikanstaten

3. TILDELING FOR 2012

3.1. Åbning af en konto

Hvis en luftfartøjsoperatør har givet udtryk for at ville åbne en luftfartøjsoperatørbeholdningskonto, men ikke har gjort dette inden udløbet af fristen den 30. april 2013, hvor kvoterne skal være returneret på grund af løbende indsamling af dokumentation og/eller kontrol, har de nationale administratorer tilladt følgende former for yderligere fleksibilitet:

— Små luftfartøjsoperatører oplyses om muligheden for at gøre brug af en bemyndigelse til at åbne en luftfartøjsoperatørbeholdningskonto (se artikel 17, stk. 3, i registerforordningen, nr. 389/2013 (3)).

— Medlemsstaterne har efter aftale med den pågældende luftfartøjsoperatører åbnet luftfartøjsoperatørbeholdningskontoen på vegne af samme luftfartøjsoperatør og midlertidigt udpeget nationale administratorer som kontorepræsentanter, indtil den kontorepræsentant, som er blevet udpeget af luftfartøjsoperatøren, er blevet godkendt.

— Medlemsstaterne har efter aftale med den pågældende luftfartøjsoperatør åbnet luftfartøjsoperatørbeholdningskontoen uden at give adgang til de bemyndigede repræsentanter og returnerede kvoter på vegne af luftfartøjsoperatøren.

3.2. Udstedelse af luftfartskvoter for 2012 til luftfartøjsoperatører

Det er ikke muligt at udstede luftfartskvoter til luftfartøjsoperatører, uden at der er blevet åbnet en luftfartøjsoperatørbeholdningskonto. En luftfartøjsoperatørbeholdningskonto er også nødvendig med henblik på at kunne returnere kvoter. En luftfartøjsoperatør kan anmode om at få åbnet en luftfartøjsoperatørbeholdningskonto efter den 30. april 2013, men operatøren vil ikke kunne overholde fristen for at returnere kvoter for emissioner i 2012, som er den 30. april 2013.

Hvis en konto åbnes efter den 30. april 2013, er det stadig muligt for den administrerende medlemsstat at udstede det antal kvoter, der er tildelt denne luftfartøjsoperatør for 2012. For at sikre, at betingelserne for at anvende fravigelsen fortsat er til stede må luftfartøjsoperatørerne kun modtage gratis luftfartskvoter, der svarer til deres interne flyvninger. Disse kvoter vil være luftfartskvoter med gyldighed i den tredje handelsperiode (fase III) i overensstemmelse med direktivets artikel 13 og vil blive udstedt til dette formål. Kommissionen kontrollerer alle tildelinger efter den sædvanlige fremgangsmåde.

3.3. Tilbagelevering af gratis 2012-luftfartskvoter

Der er ikke krav om at tilbagelevere kvoter, hvis en luftfartøjsoperatør vælger at overholde lovgivningen fuldt ud.

Overholdelse af betingelserne i »stop-the-clock«-afgørelsen kræver, at:

— luftfartøjsoperatøren tilbageleverer et tilsvarende antal 2012-luftfartskvoter for eksterne flyvninger inden for den fastsatte frist, eller

— ikke har modtaget en gratis tildeling af 2012-luftfartskvoter for de eksterne flyvninger.

Det er kun kvoter for 2012, der skal tilbageleveres. Luftfartskvoter, almindelige kvoter, CER’er og ERU’er for 2013 skal ikke tilbageleveres.

Fristen for tilbagelevering var den 27. maj 2013, 30 dage efter, at »stop-the clock«-afgørelsen trådte i kraft eller den derpå følgende hverdag, såfremt fristen var en helligdag.

3.3.1. Bestemmelse af deltagelse

En luftfartøjsoperatør betragtes som »deltagende«, hvis denne tilbageleverer det tilsvarende antal luftfartskvoter for 2012 inden for fristen eller ikke har modtaget luftfartskvoter for 2012 for sine eksterne flyvninger. Hvis luftfartskvoter for 2012 er blevet modtaget og ikke er tilbageleveret, vil det blive antaget, at de pågældende luftfartøjsoperatører ikke er deltagende i forbindelse med fravigelsen.

Luftfartøjsoperatørernes svar på det første koordinerede brev bør kun anses for en indikation. Svarene må ikke bruges til at endeligt at afgøre luftfartøjsoperatørens deltagelse i forbindelse med fravigelsen.

3.3.2. Annullering af tilbageleverede luftfartskvoter for 2012

De nationale administratorer skal annullere alle tilbageleverede luftfartskvoter for 2012.

De nationale administratorer skal også annullere alle luftfartskvoter for 2012, der svarer til de eksterne flyvninger, som fravigelsen gælder for, og som er blevet udstedt, men ikke blevet tildelt luftfartøjsoperatørerne.

3.3.3. Offentliggørelse

På grundlag af benchmarks, der er beregnet af Kommissionen, har medlemsstaterne beregnet den gratis tildeling af luftfartskvoter frem til 2020 og har informeret luftfartøjsoperatørerne i overensstemmelse hermed. Disse tildelinger er blevet offentliggjort i overensstemmelse med EU ETS-direktivet.

Medlemsstaterne skal kun offentliggøre de tilbageleverede gratis luftfartskvoter for de luftfartøjsoperatører, der deltager i fravigelsen, og som har modtaget en gratis tildeling af kvoter til eksterne flyvninger.

Tilsvarende skal de medlemsstater, som kun udstedte kvoter til interne flyvninger, offentliggøre den genberegnede tildeling for 2012. Hvis dette medfører, at offentliggørelsen sker andetsteds, bør medlemsstaterne informere Kommissionen om, hvor beslutningerne om tildeling og tilbagelevering er offentliggjort.

4. OVERVÅGNING, RAPPORTERING OG VERIFIKATION I FORBINDELSE MED EMISSIONER OG RETURNERING AF KVOTER I 2012

Alle luftfartøjsoperatører, der har foretaget interne flyvninger i 2012, skulle forelægge deres verificerede emissionsrapporter for 2012 senest den 31. marts 2013 (eller en tidligere dato fastsat i den nationale lovgivning).

Såfremt luftfartøjsoperatøren har forelagt en verificeret emissionsrapport for alle flyvninger og derefter bliver deltagende operatør for så vidt angår sine eksterne flyvninger, skal den kompetente myndighed (via den nationale administrator) opdatere værdien for verificerede emissioner for 2012 i registret.

Luftfartøjsoperatøren skal også returnere et antal kvoter svarende til de relevante emissioner for 2012 senest 30. april 2013. Hvis der er tale om en »deltagende« luftfartøjsoperatør, skal denne udelukkende returnere kvoter for interne flyvninger (senest 30. april 2013) og tilbagelevere tildelte luftfartskvoter for 2012 svarende til de eksterne flyvninger (senest 27. maj 2013). Såfremt der ikke er tale om en »deltagende« luftfartøjsoperatør, skal denne operatør returnere enheder for alle eksterne og interne flyvninger (senest 30. april 2013) og undlade at tilbagelevere luftfartskvoter for 2012.

4.1. »Deltagende« luftfartøjsoperatører, som kun foretog eksterne flyvninger i 2012

For at blive betragtet som »deltagende«, skal luftfartøjsoperatører, som kun har foretaget eksterne flyvninger, inden fristens udløb tilbagelevere alle gratis kvoter, der er modtaget til eksterne flyvninger.

Luftfartøjsoperatører, som kun har foretaget eksterne flyvninger i 2012, og allerede har åbnet en luftfartøjsoperatørbeholdningskonto i Unionens register, skal sikre, at der er registreret nul emissioner i registret den 31. marts 2013. Luftfartøjsoperatører, som kun har foretaget eksterne flyvninger i 2012, og ikke allerede har åbnet en luftfartøjsoperatørbeholdningskonto i Unionens register, behøver ikke at åbne en sådan konto for gennemførelsesrunden for 2012.

Medlemsstaterne skal kontrollere, at luftfartøjsoperatøren kun foretog eksterne flyvninger i 2012. Der kræves ingen emissionsrapport.

4.2. »Deltagende« luftfartøjsoperatører, som har foretaget eksterne og interne flyvninger i 2012

For at blive betragtet som »deltagende«, skal luftfartøjsoperatører, som har foretaget eksterne og interne flyvninger i 2012, inden fristens udløb tilbagelevere alle gratis kvoter, der er modtaget til eksterne flyvninger.

Hertil behøves en luftfartøjsoperatørbeholdningskonto, hvis de ikke allerede har åbnet en. De skal sikre, at verificerede emissioner for interne flyvninger anføres i registret senest den 31. marts 2013.

De skulle også forelægge verificerede emissionsrapporter for eksterne flyvninger senest 31. marts 2013 (eller den tidligere frist, der er fastsat ved national lovgivning) og returnere et antal kvoter svarende til emissionerne for 2012 (interne flyvninger) senest den 30. april 2013. Luftfartøjsoperatørerne kunne gøre brug af almindelige kvoter, luftfartskvoter og internationale kreditter. For emissioner i 2012 kunne luftfartøjsoperatører gøre brug af CER'er og ERU'er til op til 15 % af det samlede antal kvoter, som kræves returneret.

4.3. Forenklede procedurer og tærskelværdi

Eftersom »stop-the-clock« afgørelsen kun udsætter håndhævelsen for visse flyvninger, er anvendelsen af forenklede procedurer for luftfartøjsoperatører med små udledningsmængder i overensstemmelse med bilag XIV, stk. 4, i Kommissionens beslutning 2009/339/EF (4) kun mulig, hvis de relevante betingelser er opfyldt på grundlag af de interne og eksterne flyvninger (f.eks. skal emissionerne fra interne flyvninger og eksterne flyvninger være under 10 000 ton i 2012). Tærskelværdierne i henhold til bilag I, litra j), i direktiv 2003/87/EF, er også baseret på interne og eksterne flyvninger.

4.4. Registrering af verificerede emissioner i Unionens register

Unionens register giver mulighed for angivelse af »indenlandske emissioner« og »ikkeindenlandske emissioner«. Denne sondring har intet at gøre med »stop-the-clock«-afgørelsen, men er derimod en del af rapporteringen under Kyotoprotokollen. Derforskal »indenlandske emissioner« og »andre emissioner« inddrages separat i emissionsrapporten (se skabelonen til emissionsrapporten).

»Indenlandske emissioner« omfatter emissioner fra flyvninger med afgang og ankomst i den samme medlemsstat; dette har ikke nødvendigvis kun relation til den administrerende medlemsstat (se vejledningen i registeransøgningen).

Returneringsforpligtelsen bygger på summen af de to felter.

4.5. Anvendelse af internationale kreditter

I Unionens register foretages en automatisk beregning af det maksimale antal internationale kreditter, som kan bruges af en luftfartøjsoperatør på grundlag af angivelsen af verificerede emissioner. I 2012 var den øvre grænse for at overholde bestemmelserne 15 % af det antal kvoter, som en operatør skal returnere.

Bevillinger kan ikke returneres før de verificerede emissioner for det tilsvarende kalenderår er angivet i registret.

For »deltagende« luftfartøjsoperatører beregnes grænsen på 15 % udelukkende på baggrund af emissionerne for interne flyvninger. Medlemsstaterne skal derfor kontrollere, at mindst 85 % af de returnerede enheder er kvoter. Hvis en luftfartøjsoperatør returnerer flere internationale kreditter, end operatøren er berettiget til, vil disse internationale kreditter ikke blive medregnet i forbindelse med vurdering af overholdelse af reglerne.

5. VURDERING AF OVERHOLDELSEN AF REGLERNE

Vurderingen af overholdelsen bør kun inddrage luftfartøjsoperatører, som var omfattet af EU ETS i 2012. Erhvervsmæssige lufttransportoperatører, som opfylder undtagelsen i bilag I, litra j), til direktivet, er ikke omfattet, så længe de ligger under de to tærskelværdier (5).

Tabel 1

Overholdelsesvurdering for luftfartøjsoperatører, som har foretaget interne og eksterne flyvninger i 2012

Gratis tildeling for 2012 Tilbageleverede luftfartskvoter for eksterne flyvninger Returnerede enheder Overholdelsesstatus fuld ja ja, for interne flyvninger ingen håndhævelse påkrævet fuld ja nej håndhævelse påkrævet for interne flyvninger fuld nej kun for interne flyvninger håndhævelse påkrævet for interne flyvninger fuld nej nej håndhævelse påkrævet for alle flyvninger nej behøves ikke ja ingen håndhævelse påkrævet nej behøves ikke nej håndhævelse for interne flyvninger påkrævet for interne behøves ikke ja ingen håndhævelse påkrævet for interne behøves ikke nej håndhævelse for interne flyvninger påkrævet

Medlemsstaterne skal undersøge begge konti (Unionens konti for slettede kvoter for returnerede enheder og tilbageleveringskontoen) for at vurdere, om håndhævelse er nødvendig med hensyn til emissioner i 2012. Antallet af luftfartskvoter, som er blevet returneret eller tilbageleveret, skal mindst svare til det antal, der skal tilbageleveres i henhold til afgørelse nr. 377/2013/EU. Antallet af returnerede enheder plus antallet af tilbageleverede kvoter skal svare til det samlede antal enheder, som det var blevet pålagt luftfartøjsoperatøren at aflevere for emissioner i 2012.

Tabel 2

Overholdelsesvurdering for »deltagende« luftfartøjsoperatør

Interne flyvningers emissioner i 2012 Tildelinger til eksterne flyvninger, der skal tilbagleveres Tilbageleverede luftfarts-kvoter Returnerede enheder Overholdelsesstatus 200 100 100 EUAA 200 EUA ingen håndhævelse påkrævet 200 100 200 EUA 100 EUAA ingen håndhævelse påkrævet 200 100 50 EUAA, 50 EUA 150 EUA, 50 EUAA ingen håndhævelse påkrævet

6. UDSTEDELSE AF LUFTFARTSKVOTER FOR 2013

Der vil ikke blive udstedt luftfartskvoter før i slutningen af september, således at det bliver muligt at tage højde for de forventede fremskridt på den 38. ICAO-forsamling. Luftfartskvoterne fordeles af medlemsstaterne, efter at de nødvendige procedurer er blevet gennemført, og Europa-Kommissionen gør dem tilgængelige i Unionens register.

Tidspunktet for udstedelsen for 2013 påvirker ikke luftfartøjsoperatørerne. Overholdelse af reglerne for emissioner i 2012 opnås ikke ved at returnere luftfartskvoter udstedt for 2013 inden for fristen 30. april 2013.

7. ANTAL LUFTFARTSKVOTER, SOM SKAL BORTAUKTIONERES, OG ANDEL TIL BORTAUKTIONERING

I henhold til »Stop-the-clock«-afgørelsen skal 15 % af kvoterne i cirkulation bortauktioneres. Tilbageleverede luftfartskvoter annulleres og betragtes derfor ikke som kvoter i cirkulation. Hvis kvoterne ikke var blevet bortauktioneret inden den 1. maj 2013, vil de i stedet blive bortauktioneret som luftfartskvoter for 2013-2020.

Auktionskalenderen for luftfartskvoter for 2013 vil blive fastlagt på et senere tidspunkt.

(1) EUT L 275 af 25.10.2003, s. 32.

(2) EUT L 113 af 25.4.2013, s. 1.

(3) EUT L 122 af 3.5.2013, s. 1.

(4) EUT L 103 af 23.4.2009, s. 10.

(5) Bilag I, litra j), undtager flyvninger, som ville falde ind under aktiviteten luftfart, og som foretages af en erhvervsmæssig lufttransportoperatør, der enten i tre på hinanden følgende perioder på fire måneder foretager under 243 flyvninger pr. periode, eller foretager flyvninger med samlede årlige emissioner på under 10 000 tons.